કામ પૂરું કરી સાંજે કંપની પર પહોંચ્યો ત્યારે ફરી પાછો એ જ સંદેશો. ભાસ્કરભાઈએ કહ્યું પણ ખરું કે, ‘તમને ફોન કરવાની તાકીદ કરી છે. કરી લો ને એક ફોન.’ એમ કહી તેમણે ફોન મારી નજીક ખસેડ્યો. પરમ મિત્ર સાથે અઠવાડિયાથી કોઈ વાત નહોતી થઈ એટલે મને પણ થયું કે હવે મારે એક ફોન તો કરી જ લેવો જોઇએ. કર્યો. ફોન ઉપાડનાર તેના કાકા હતા. આશ્ચર્ય. ‘કલ્પેશ સાથે વાત કરાવો’ના જવાબમાં તેમણે એટલું જ કહ્યું કે, ‘તમે ગુણવંતના ઘરે આવી જાઓ.’ એ કલ્પેશના મોટાકાકા હતા અને અવાજ સત્તાવાહી હતો એટલે મારે એમ કરવું જ રહ્યું. પહોંચ્યો. એ સોમવાર, 7મી સપ્ટેમ્બર 1992ની સાંજ હતી.